
ועדת החוקה, חוק ומשפט

הכנסת השבע-עשרה






נוסח לא מתוקן

מושב שני

פרוטוקול מס' 57

מישיבת ועדת החוקה, חוק ומשפט

יום שני, א' בחשוון התשס"ז (23 באוקטובר 2006), שעה 11:30

סדר היום: צו סדר הדין הפלילי (ברירת משפט - שמן משומש), התשס"ו-2006 וצו סדר הדין הפלילי (עבירות קנס - שמש משומש), התשס"ו-2006
נכחו:
חברי הוועדה: מנחם בן-ששון-היו"ר

                        מיכאל איתן

                        נסים זאב

                        יצחק לוי

מוזמנים:  מיכל בר-טוב             מנהלת המחלקה לחומרים מסוכנים, המשרד לאיכות הסביבה 

                 נטע דרור, עו"ד          הלשכה המשפטית, המשרד לאיכות הסביבה

                 ענת אסיף,עו"ד          מחלקת ייעוץ וחקיקה, משרד המשפטים

ייעוץ משפטי:  אפרת רוזן

מנהלת הוועדה: דורית ואג
רשמת פרלמנטרית: יפעת שפרכר

צו סדר הדין הפלילי (ברירת משפט - שמש משומש), התשס"ו-‏2006

וצו סדר הדין הפלילי (עבירות קנס - שמן משומש),  התשס"ו-2006

היו"ר מנחם בן ששון:

אנחנו מתבקשים על ידי שר המשפטים להגדיר את עבירת השמן המשומש ולעשות מהלך של ברירת משפט, כלומר שלגבי אדם שאיננו משלם את הקנס המוטל עליו יתחיל מהלך של גבייה. יש לכם בתיאור מה המחירים, מה התשלומים ליחיד ולתאגיד.  ראיתם את ההבדל בין כמות שהיא עד 20 ליטר לכמות מ20 ליטר. עד 20 ליטר יש הגדרה מסוג אחד, ומ20 ליטר זה המוכר או המשתמש בשמן. אלו שתי הדרגות או הנפחים של השמן. 

נטע דרורי:

יש לנו מערך שפועל על פי צווים. הכל בתיאום עם משרד המשפטים. הצו העיקרי שנאכף הוא צו לפי חוק שמירת הניקיון. יש מספר צווים יותר ספציפיים למגזרים מסוימים. הצו הזה הוא אחד הדברים שחשבנו שנכון להוסיף. השיקולים שמנחים אותנו בדברים האלה אלו עבירות שהן קלות להוכחה, ועבירות שמבחינת היקפן לא מצדיקות בדרך כלל פתיחה של תיק חקירה פלילי והגשת כתב אישום.  קבענו את הקנסות מתוך התחשבות באי היעילות של האכיפה ובעובדה שמדובר בדברים שיש להם משמעות כלכלית. קיבלנו הערות טכניות לנוסח מעורכת דין רוזן. אנחנו  מקבלים את כולן.

אפרת רוזן:

בפרט הרביעי בצו סדר הדין הפלילי (עבירות קנס – שמן משומש) רצינו להוסיף את המילה "כנדרש". בפרט 7 ו8 אנחנו מבהירים שפרט 7 מתייחס לתקנה 4(1) ופרט 8  מתייחס לתקנה 4(2). בפרט 11 אנחנו מבהירים שזה אי החזקה ושמירה של מסמכים כנדרש.

יצחק לוי:

איזה מסמכים?

אפרת רוזן:

מדובר פה על הפיכה של התקנות עצמן לעבירות. 

ענת אסיף:

זה רק מפנה לתקנות.

היו"ר מנחם בן-ששון:


מי בעד צו סדר הדין הפלילי (עבירות קנס – שמש משומש), התשס"ו-2006?

ה צ ב ע ה

בעד – פה אחד

אושר

יצחק לוי:

הקנסות הם קנסות חדשים?

נטע  דרור:

העבירות הן עבירות קיימות בתקנות משנת 1993. ההסדר של עבירות קנס והפרוצדורה של ברירת משפט זה דבר חדש.

אפרת רוזן:

הסכום של הקנסות עומד על כמעט 13 אלף שקל או חצי שנת מאסר. 

יצחק לוי:

בגלל ההליך אדם מקבל הנחה של 90%?

ענת אסיף:

כן, כי זה כמו שנותנים דוח. עדיין יש סמכות להחליט שהולכים למסלול הפלילי הרגיל לפי הקנסות הגבוהים. זו סמכות של תובע להחליט.

היו"ר מנחם בן-ששון:

יש לך את אותו דבר במערכת התנועה.

נטע דרור:

הקנסות המקסימאליים שניתן לקבוע בפרוצדורה הזאת של ברירות משפט זה 1290. זה 10% מ12 אלף 900. מכיוון שיש צורך בדיפרנציציה בין סוגים שונים של עבירות בין יחיד לתאגיד מבחינת החומרה, אז ניצלנו בחלק מהמקרים החמורים ביותר כמעט את מלוא ה10% ממה שניתן, בחלק מהמקרים קצת פחות. 

יצחק לוי:

הפערים בסכומים לא מתואמים. איך עשו את זה?

היו"ר מנחם בן-ששון:

בפחות מסכום מסוים לא כדאי להתחיל את המהלך, לכן קבעו אותו כ-600 בתחתית.

יצחק לוי:

ביחיד הייתי עושה 800 ל1200, כדי שיהיה פער מסוים. צריך להיות היגיון בטבלה.

היו"ר מנחם בן-ששון:

מה שחשוב זה שתהיה מדתיות וסבירות. 

יצחק לוי:

אפשר להסתכל על זה לאו דווקא היחיד מול התאגיד, אלא לגבי היחיד יש שתי דרגות ענישה – 600 ו900, לגבי תאגיד – 1000 ו1200. זה לא אומר בהכרח שההפרש צריך להישאר קבוע.  

יצחק לוי:

אם אתה אומר שהפער צריך להיות 40%, אז תשמור פער של 40% בין היחיד לתאגיד. יכול להיות שהפער צריך להיות 50%. 

היו"ר מנחם בן-ששון:

יכול להיות שלא צריך להיות פער כזה, אלא צריך להיות בהתאמה לסוג מסוים של עבירות משום שהיחיד מזלזל. 

יצחק לוי:

עשו את זה בהתאמה.

נטע דרור:

אנחנו יכולים לקחת את זה לתשומת ליבנו לצווים הבאים.

מיכאל איתן:

אני רוצה לדעת מתי בפעם האחרונה מישהו קיבל רפורט על הסעיפים האלה.

נטע דרור:

הוא לא יכול היה כי זה חדש.

אפרת רוזן:

השאלה אם אתם מסכימים שהפער יהיה אותו דבר. המשמעות היא שזה יהיה 1000 ו700 שקל.

יצחק לוי:

אני מציע  - כיוון שזה עבירות חדשות - שזה יהיה 800 במקום 900. 

היו"ר מנחם בן-ששון:

האם אתם מוכנים?

נטע דרור:

אנחנו מוכנים שבמקום 900 יהיה 800.

היו"ר מנחם בן-ששון:

מי בעד אישור הצעת צו ברירת משפט – שמן משומש?

הישיבה ננעלה בשעה 11:50

